Masi-nadraai: Horner vuur salvo na Mercedes | Maroela Media
Red Bull se Christian Horner. Foto: Andrej Isakovic/AFP.
F1 sorg altyd vir hope drama.
En moenie dink dat die aksie op die renbaan die enigste hoofspeler in hierdie sepie is nie; wanneer die renjaers en spanbase langs die kuipe swaarde kruis, dra dit net soveel tot die spanning en opwinding by.
Christian Horner, die Red Bull-spanbaas, het Mercedes van boeliegedrag beskuldig nadat Michael Masi vroeër uit sy stoel as wedrendirekteur geskop is.
Ja, die skrif was seker reeds verlede jaar aan die muur vir die 44-jarige Aussie – hy was immers die baasbrein agter die dramatiese laaste ronde van die Abu Dhabi-wedren toe 'n vlieënde Max Verstappen die wêreldtitel voor Lewis Hamilton se neus weggeraap het.
Natuurlik was Hamilton glad nie gelukkig met die verwikkelinge nie, Mercedes het 'n bohaai opgeskop en, as jy mooi tussen die reëls lees, was Masi se kop op 'n silwer skinkbord geëis.
Was dit egter nodig om hom die trekpas te gee net omdat 'n span druk op hom geplaas het?
Nee, sê Horner.
"In my oë is dit verkeerd en gelykstaande aan afknouery. Ja, Michael het foute gemaak, maar jy kan nie die skuld vir alles op sy skouers plaas nie. Dit is onregverdig," het Horner gesê.
Volgens die Red Bull-man was sy span aan die ontvangkant van 'n hele paar Masi-foute, maar hulle het begrip vir die drukkoker-situasie waarin hy hom bevind het.
Hy het terselfdertyd ook vir hom in die bres getree nadat die Australiër onder aanlyn boelies deurgeloop het.
"Sulke gedrag kan hoegenaamd nie goedgekeur word nie; dit het niks met die sport uit te waai nie."
Horner glo dat Masi nie die nodige ondersteuning gekry het nie en dat hy onnodig ná die gebeure in Abu Dhabi gekruisig is.
"Daar was 'n gekonsentreerde veldtog teen hom van stapel gestuur en hoewel daar nie direkte konfrontasie was nie, het dit steeds 'n groot invloed op die gebeure gehad."
En hoe voel Mercedes se Toto Wolff oor alles?
"Ek het nog nie weer met Michael gepraat nie en ek is nie van plan om ooit weer met hom te praat nie. Sy besluitneming was swak en ek is seker hy is spyt daaroor."
Toto Wolff is die boelie , sy humeur laat veel te wense……
Masi se grootste fout was om NIE vir LH in Brittanje te diskwalifiseer nie ___ Waar in enige sport kan jy op 'n onwettige manier n teenstander elimineer en dan steeds die voordeel behou!?
Toto Smoto. Al wat goed is vir MB is dat die karre weer silver is. Hulle sal dalk nou weer kan wen.
Mercedes is boelies en swak verloorders! As die situasie anders om was, sou hulle nie 'n woord gesê het nie.!
F1 is so 'n lekker opwindende sport om te kyk, Max en die ander jong jaers se energie is aansteeklik. Ongelukkig maak Hamilton en sy span dit onaangenaam om te kyk.